ป.ล้อมจับ พันศักดิ์ หวิดปะทะ ขึ้นลำพร้อมยิง
ที่รีสอร์ตระยอง หญิงคู่ใจห้ามไว้ รับแค่จัดหาปืนให้มือฆ่าเสี่ยปั๊ม,ชุดไล่ล่ากองปราบฯ รวบแล้ว พันศักดิ์ มงคลศิลป์ อดีตนายตำรวจมือฆ่า พร้อม สาวคนสนิท คารีสอร์ตใน อ.ปลวกแดง จ.ระยอง เผยเจ้าตัวขึ้นลำปืนเตรียมสู้ แต่สาวคนสนิทตะโกนห้าม เลยยอมโดยดี สอบสวนเจ้าตัวภาคเสธคดียิงสองสามี-ภรรยา เจ้าของปั๊มในตัวเมืองสระแก้ว อ้างแค่มีหน้าที่หาปืน ได้เงินค่าจ้างจาก เฮียท้ง หลักแสน เหตุเพราะสนิทกันมานาน เคยหยิบยืมเงินกันระหว่างรับราชการ,ที่กองบังคับการปราบปราม (บก.ป.) เมื่อเวลา 16.30 น. วันที่ 12 ต.ค. พ.ต.อ.จิรภพ ภูริเดช รรท.ผบก.ป. พ.ต.อ.อรุณ วชิรศรีสุกัญยา ผกก.2 บก.ป. พ.ต.ท.พัฒน์พงษ์ ศรีพิณเพราะ รอง ผกก.2 บก.ป. พ.ต.ท.ปกรเกียรติ พงษ์ธนนิกร พ.ต.ต.เอกพล ปัญจมานนท์ สว.กก.2 บก.ป. พร้อมกำลังคุมตัวนายพันศักดิ์ มงคลศิลป์ อายุ 62 ปี อดีตนายตำรวจยศ พ.ต.ท. ผู้ต้องหาก่อเหตุอุกฉกรรจ์หลายคดี พร้อมด้วยนางธนพร สุขโขจัย อายุ 50 ปี สองผู้ต้องหาร่วมกันฆ่า ผู้อื่นโดยไตร่ตรองไว้ก่อน จับทั้งคู่ได้ที่รีสอร์ทครัวใหญ่ ต.ละหารไร่ อ.ปลวกแดง จ.ระยอง โดยนำทั้งคู่มาสอบสวนที่ห้องประชุมชิวปรีชา,หลังการสอบสวนข้อมูลเบื้องต้นจากนายพันศักดิ์และนางธนพร นานประมาณครึ่งชั่วโมง พ.ต.อ.จิรภพ ภูริเดช รรท.ผบก.ป. เปิดเผยว่า หลังเกิดเหตุคนร้ายลอบยิงนายประชา วรทัด อายุ 52 ปี เจ้าของปั๊มน้ำมันศรีสุวรรณรุ่งเรือง ถนนเทศบาล 6 อ.เมืองสระแก้ว เสียชีวิต และยิงนางปาริดา วรทัด อายุ 50 ปี บาดเจ็บสาหัส เหตุเกิดเมื่อวันที่ 30 ก.ย. ได้สั่งตั้งชุดไล่ล่าผู้ต้องหาทั้งคู่กว่า 30 นาย ออกสืบสวนติดตามจับกุมอย่างกระชั้นชิด กระทั่งชุดสืบสวนสอบสวนพยานที่เคยเป็นเพื่อนนายพันศักดิ์ รู้จักกันขณะต้องโทษอยู่ภายในเรือนจำ พบเบาะแสนายพันศักดิ์และนางธนพรหลบหนีมาพักอยู่ที่รีสอร์ตดังกล่าวหลายวัน หลังทราบข้อมูลชุดจับกุมจึงนำกำลังไปปิดล้อมกดดันผู้ต้องหาทั้งคู่ตั้งแต่เวลา 13.00 น.ของวันที่ 12 ต.ค. หลังจากการเจรจาผ่านไปประมาณ 10 นาที ผู้ต้องหาทั้งคู่จึงยอมออกจากห้องมอบตัวแต่โดยดี จากการตรวจค้นพบปืนสั้น .380 เครื่องกระสุนปืน 13 นัด,เบื้องต้นนายพันศักดิ์รับสารภาพว่าได้รับจ้างจากนายดำรงค์ฤทธิ์ กิตติวราภรณ์ หรือเฮียท้งที่เสียชีวิตไปแล้ว ให้มายิงนายประชาในราคาหลักแสนบาท แต่นายพันศักดิ์อ้างไม่ได้เป็นคนลงมือยิง แต่เป็นคนจัดหาปืนมาให้ มือปืนที่รับช่วงต่ออีก 2 คนไปยิงแทน ส่วนสาเหตุที่รับงานนี้เพราะมีความสนิทสนมกับเฮียท้ง ตั้งแต่ตอนรับราชการตำรวจอยู่เพราะหยิบยืมเงินเป็นประจำ รวมทั้งยังได้รับการช่วยเหลือเรื่องเงินระหว่างที่หลบหนีคดีต่างๆอีกด้วย จากคำให้การทั้งหมดตำรวจยังไม่ปักใจเชื่ออยู่ระหว่างการขยายผลพิสูจน์ความจริง ส่วนสาเหตุการตายของเฮียท้งนั้น ผมสั่งการให้ พ.ต.อ.บุญลือ ผดุงถิ่น ผกก.3 บก.ป.ไปตรวจสอบจากแนวทางการสืบสวนน่าเชื่อว่าจะเป็นการฆ่าตัวตาย เพราะสำนึกผิดในเรื่องที่เกิดขึ้น หลังสอบสวนเสร็จจะประสานให้ตำรวจ สภ.เมืองสระแก้ว รับตัวไปดำเนิน คดี พ.ต.อ.จิรภพกล่าว,รายงานข่าวแจ้งว่า ตั้งแต่เกิดเหตุยิงเสี่ยปั๊มที่จ.สระแก้ว พ.ต.อ.จิรภพ ภูริเดช รรท.ผบก.ป. ได้สั่งการให้ พ.ต.อ.อรุณ วชิรศรีสุกัญยา ผกก.2 บก.ป. พ.ต.ท.พัฒนพงษ์ ศรีพิณเพราะ รอง ผกก.2 บก.ป. พ.ต.ท.ปกรณ์เกียรติ พงษ์ธนนิกร พ.ต.ต.เอกพล ปัญจมานนท์ สว.กก.2 บก.ป. พร้อมกำลังกว่า 30 นาย ออกไล่ล่านายพันศักดิ์ มงคลศิลป์ และนางธนพร สุขโขจัย มาโดยตลอด เริ่มจากการสืบสวนในพื้นที่ จ.สระแก้ว แกะรอยไล่ล่ามาตามเส้นทางจนถึง จ.ปทุมธานี ซึ่งเป็นจุดที่นายพันศักดิ์ นำรถเก๋งคัมรีมาจอดทิ้งไว้แล้วหลบหนีต่อ หลังจากนั้น พ.ต.อ.จิรภพ ภูริเดช รรท.ผบก.ป.ได้เรียก พ.ต.อ.จรูญเกียรติ ปานแก้ว รอง ผบก.ป. พ.ต.ท.พัฒนพงษ์ ศรีพิณเพราะ รอง ผกก.2 บก.ป. พร้อมชุดทำงานมาประชุมวิเคราะห์หาเบาะแส พบนายพันศักดิ์มีเพื่อนสนิทขณะติดคุกรายหนึ่ง เป็นชาว จ.ระยอง จึงเดินทางไปสอบสวนหาข้อมูล ก่อนจะทราบว่านายพันศักดิ์หลบหนีไปอยู่ที่รีสอร์ตแห่งหนึ่งใน ต.ละหารไร่ อ.ปลวกแดง จ.ระยอง เจ้าหน้าที่จึงนำกำลังไปตรวจสอบทุกรีสอร์ตในพื้นที่ จนมาถึงรีสอร์ตครัวใหญ่พบมีผู้เช่าห้องอยู่รายหนึ่งเป็นหญิง เช่าอยู่หลายวันแล้ว ไม่เคยออกไปไหนเลย สั่งข้าวครั้งละ 2-3 จาน ทั้งที่อยู่คนเดียว ทำให้เจ้าหน้าที่ปักใจเชื่อว่าเป็นห้องที่นายพันศักดิ์แอบหลบซ่อนอยู่ จึงกระจายกำลังปิดล้อม ก่อนเคาะประตูห้องให้ผู้ที่อยู่ด้านในออกมาเปิดประตู ใช้เวลาประมาณ 10 นาที ระหว่างนั้นมีเสียงขึ้นลำกล้องปืนจากภายในห้อง ทำให้ชุดจับกุมไม่แน่ใจว่านายพันศักดิ์จะยอมมอบตัว จึงเตรียมพังประตูเข้าไป จังหวะนั้นนางธนพรเปิดประตูออกมา พร้อมตะโกนบอกนายพันศักดิ์ที่หลบอยู่ในห้องว่าอย่าสู้ ทำให้เจ้าตัวยอมออกมามอบตัว ก่อนถูกคุมตัวมาสอบสวนที่ บก.ป.,สำหรับนายพันศักดิ์ มงคลศิลป์ เป็นอดีตนายตำรวจยศครั้งสุดท้าย พ.ต.ท. เคยตกเป็นผู้ต้องหาคดีอุ้มฆ่าสองแม่ลูกตระกูลศรีธนะขัณฑ์ ถูกศาลพิพากษาจำคุก ก่อนรับการลดหย่อนโทษตามเงื่อนไข กระทั่งพ้นโทษออกมาเมื่อปี 55 ประกอบอาชีพเป็นผู้รับเหมาก่อสร้าง หลังจากพ้นคุกไม่นาน อดีตนายตำรวจรายนี้ถูกจับกุมอีกครั้ง เพราะเข้าไปมีส่วนในคดีอุ้มฆ่าเผานายชัยชนะ หมายงาน หรือ เสี่ยอ้วน โรงเกลือ นักธุรกิจค้าขายชายแดนไทย-กัมพูชา กระทั่งมาถูกระบุว่าเป็นมือลั่นไกยิงสามี-ภรรยาเจ้าของปั๊มน้ำมันกลางเมืองใน จ.สระแก้ว จนถูกจับกุมดังกล่าว
ชุดไล่ล่ากองปราบฯ รวบแล้ว พันศักดิ์ มงคลศิลป์ อดีตนายตำรวจมือฆ่า พร้อม สาวคนสนิท คารีสอร์ตใน อ.ปลวกแดง จ.ระยอง เผยเจ้าตัวขึ้นลำปืนเตรียมสู้ แต่สาวคนสนิทตะโกนห้าม เลยยอมโดยดี
พันศักดิ์ มงคลศิลป์,ยิงเสี่ยปั๊มน้ำมัน,มือปืน,ยิงเจ้าของปั๊มน้ำมัน,ข่าวหน้า1